## Rješenje o utvrđivanju troškova osposobljavanja i ispita za pravilnu uporabu vatrenog oružja te visini naknade ispitnom povjerenstvu

### NN 55/2013 (8.5.2013.), Rješenje o utvrđivanju troškova osposobljavanja i ispita za pravilnu uporabu vatrenog oružja te visini naknade ispitnom povjerenstvu

MINISTARSTVO UNUTARNJIH POSLOVA

1127

Na temelju članka 7. stavka 2. i članka 8. stavka 3. Pravilnika o programu i načinu provedbe osposobljavanja građana za pravilnu uporabu vatrenog oružja (»Narodne novine« broj: 130/2012), ministar unutarnjih poslova donosi

RJEŠENJE

O UTVRĐIVANJU TROŠKOVA OSPOSOBLJAVANJA I ISPITA ZA PRAVILNU UPORABU VATRENOG ORUŽJA TE VISINI NAKNADE ISPITNOM POVJERENSTVU

I.

Ovim Rješenjem utvrđuju se troškovi osposobljavanja građana za pravilnu uporabu vatrenog oružja koje se provodi u Ministarstvu unutarnjih poslova (u daljnjem tekstu: Ministarstvo), troškovi provedbe ispita za pravilnu uporabu vatrenog oružja te visina naknade članovima ispitnog povjerenstva.

II.

Troškovi osposobljavanja građana za pravilnu uporabu vatrenog oružja koje se provodi u Ministarstvu te ispita za pravilnu uporabu vatrenog oružja iznose 420,00 kuna po polazniku osposobljavanja.

Troškovi osposobljavanja građana za pravilnu uporabu vatrenog oružja obuhvaćaju naknade nastavnicima za izvođenje teorijskog i praktičnog dijela nastave, naknadu uređivaču strelišta te materijalne troškove (utrošeno streljivo i mete).

Nastavniku za izvođenje teorijskog dijela nastave pripada naknada u iznosu od 102,00 kune bruto po satu.

Nastavniku za izvođenje praktičnog dijela nastave pripada naknada u iznosu od 44,00 kune bruto po satu.

Uređivaču strelišta pripada naknada u iznosu od 15,00 kuna bruto po satu.

Predsjedniku ispitnog povjerenstva pripada naknada u iznosu od 58,00 kuna bruto po satu.

Članu ispitnog povjerenstva pripada naknada u iznosu od 44,00 kune bruto po satu.

Tajniku ispitnog povjerenstva pripada naknada u iznosu od 30,00 kuna bruto po satu.

III.

Troškovi ispita za pravilnu uporabu vatrenog oružja za građane koji su se osposobili u ustanovi ili kod druge pravne osobe, iznose 300,00 kuna po pristupniku.

Predsjedniku ispitnog povjerenstva pripada naknada u iznosu od 58,00 kuna bruto po satu.

Članu ispitnog povjerenstva pripada naknada u iznosu od 44,00 kune bruto po satu.

Tajniku ispitnog povjerenstva pripada naknada u iznosu od 30,00 kuna bruto po satu.

IV.

Troškovi popravnog ispita iznose 300,00 kn po pristupniku.

V.

Novčani iznosi iz točke II. ovoga Rješenja uplaćuju se na račun Državnog proračuna broj: 1001005-1863000160, poziv na broj: 63 7005 – 713-22470.

Uplatnica o uplaćenom novčanom iznosu prilaže se zahtjevu za polaganje ispita za osposobljavanje građana za pravilnu uporabu vatrenog oružja.

VI.

Stupanjem na snagu ovoga Rješenja prestaje važiti Rješenje o utvrđivanju cijene osposobljavanja i ispita za držanje, nošenje i pravilnu uporabu vatrenog oružja (»Narodne novine« broj 15/2003) i Rješenje o iznosu novčane naknade za provedbu ispita za držanje, nošenje i pravilnu uporabu vatrenog oružja broj: 511-01-52-88967/7-2002. od 21. siječnja 2003.

VII.

Ovo Rješenje stupa na snagu osmoga dana od dana objave u »Narodnim novinama«.

Broj: 511-01-152-29405/2-2013.

Zagreb, 25. travnja 2013.

Ministar

Ranko Ostojić, v. r.

Rješenje, NN 55/2013-1127